b'\n_START_ARTICLE_\nDiferente (pel\xc2\xb7l\xc3\xadcula)\n_START_SECTION_\nSinopsi\n_START_PARAGRAPH_\nAlfredo (Alfredo Alaria) \xc3\xa9s el fill hedonista d\'una fam\xc3\xadlia acabalada i burgesa. Apassionat del teatre i del ball rebutja tots els valors que la seva fam\xc3\xadlia li intenta inculcar. Nom\xc3\xa9s busca expressar-se a trav\xc3\xa9s de la m\xc3\xbasica, la dansa i gaudir de la vida amb els seus amics. D\'actitud exc\xc3\xa8ntrica i despreocupada, en la vida del protagonista es barregen els artistes, les "males companyies" i la gent de la far\xc3\xa0ndula._NEWLINE_Preocupats pel tipus de vida que porta Alfredo, el seu germ\xc3\xa0 menor Manuel (Manuel Barrio), un jove molt centrat i madur, i el pare de tots dos (Manuel Monroy), planegen canviar el seu ritme de vida llibert\xc3\xad. En un primer moment Alfredo intenta agradar a la seva fam\xc3\xadlia. Intentant encaixar accepta un treball en l\'empresa familiar que es dedica a la promoci\xc3\xb3 immobili\xc3\xa0ria. Per\xc3\xb2, al poc temps, s\'adona que no \xc3\xa9s el seu. El seu mateix germ\xc3\xa0 el titllar\xc3\xa0 d\'in\xc3\xbatil i d\'efeminat._NEWLINE_Donant-ho per impossible la fam\xc3\xadlia es resigna i, despr\xc3\xa9s de la defunci\xc3\xb3 del pare, abandonen al protagonista perqu\xc3\xa8 prossegueixi amb la seva solit\xc3\xa0ria vida boh\xc3\xa8mia.'